
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētāja Sandra Vētra,
Komisijas loceklis Andrejs Vanags – patērētāju interešu pārstāvis,
Komisijas locekle Ilze Pelša – komersantu interešu pārstāve,
izskatīja rakstveida procesā strīdu starp patērētāju un SIA “BMF Distribution” (turpmāk – sabiedrība) saistībā ar atteikuma tiesību izmatošanu iegādātajam krēslam.
No lietas materiāliem izriet, ka patērētāja 2025. gada 10. decembrī sabiedrības interneta veikalā restockfurniture.lv iegādājās datorspēļu krēslu Draco 2 (turpmāk – krēsls) par kopējo summu 95,00 EUR. Pēc krēsla saņemšanas un salikšanas patērētāja konstatēja, ka tas neatbilst klātienē apskatītajam paraugam, un izmantoja atteikuma tiesības, 2025. gada 18. decembrī nosūtot e-pastā atteikuma paziņojumu un 2025. gada 19. decembrī atgriežot krēslu Sabiedrībai ar kurjera starpniecību. Patērētājas ieskatā krēsls atgriezts bez bojājumiem un Sabiedrībai bija pienākums nodrošināt naudas atmaksu.
Sabiedrība lietā ir sniegusi skaidrojumu, ka pirkums neesot veikts attālināti, bet gan veikalā pēc krēsla izmēģināšanas, kā arī norādīts, ka atgrieztais krēsls esot saņemts ar bojājumiem un neatbilstošā tehniskā stāvoklī, līdz ar to Sabiedrība uzskata, ka atgriešana nav pieļaujama. Sabiedrība norāda uz iejaukšanos pacēlāja mehānismā un bojātu iepakojumu, kas viņa ieskatā liedz izmantot atteikuma tiesības.
Komisija norāda, ka atbilstoši Patērētāju tiesību aizsardzības likuma (turpmāk – PTAL) 12. panta pirmajai daļai patērētājs var noteiktā termiņā izmantot atteikuma tiesības un, nesniedzot nekādu pamatojumu, atkāpties no distances līguma. Komisija konstatē, ka krēsls tika iegādāts sabiedrības interneta veikalā, ko pierāda 2025. gada 10. decembra apstiprinājums par saņemto pasūtījumu (invoice). Tātad starp patērētāju un sabiedrību tika noslēgts distances līgums. Tas, ka patērētāja iepriekš izmēģināja līdzīgu krēslu klātienē, nemaina distances līguma noslēgšanas faktu. Tāpat Komisija secina, ka patērētāja izmantoja savas normatīvajos aktos noteiktās tiesības un, nepārkāpjot termiņu, atteicās no iegādātā krēsla (2025. gada 18. decembra patērētājas e-pasts sabiedrībai).
Atbilstoši PTAL 12. panta sestajai daļai, pārdevējam ir pienākums atmaksāt patērētājam par preci samaksāto naudas summu. Komisija secina, ka sabiedrība nav izpildījusi savu pienākumu atmaksāt naudu, jo apgalvo, ka krēslam konstatējusi bojājumus.
Komisija norāda, ka, atbilstoši PTAL 12. panta vienpadsmitajai daļai, ja patērētājs ir pārmērīgi lietojis preci, pārdevējam ir tiesības piedāvāt samazināt atmaksājamo summu tādā apmērā, lai segtu pārdevējam radītos zaudējumus, kas radušies, atjaunojot preci tās sākotnējā stāvoklī.
Attiecībā uz iespējamo bojāto iepakojumu Komisija norāda, ka normatīvie akti neprasa preces atgriešanu neskartā oriģinālajā iepakojumā.
Komisija secina, ka lietā pastāv strīds, vai krēslam ir radušies bojājumi, un, ja ir, vai tie radušies patērētājas rīcības dēļ, un vai tādējādi sabiedrība ir tiesīga pilnībā vai daļēji neatgriezt par krēslu samaksāto naudu.
Patērētāja ir iesniegusi video un fotogrāfijas, kurās redzams krēsls pēc tā saņemšanas un samontēšanas. Tajās Komisija bojājums nekonstatē. Savukārt sabiedrības apgalvojums, ka krēslam ir nodarīti bojājumi, nav apstiprināts ar pierādījumiem, piemēram, kāds ir bojājumu apmērs, kādi ir sabiedrības zaudējumi, lai šādus bojājumus novērstu. Līdz ar to Komisijai nav iespējams noteikt, vai un kādā apmērā sabiedrība varētu ieturēt samaksu par radītajiem bojājumiem.
Vienlaikus Komisija norāda, ka sabiedrībai ir tiesības prasīt iespējamo zaudējumu atlīdzināšanu tiesā vispārējā civiltiesiskā kārtībā.
Ņemot vērā minēto, Komisija, pamatojoties uz Patērētāju tiesību aizsardzības likuma 12. panta sesto daļa, 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo daļu,
nolemj:

apmierināt patērētājas prasību.
SIA “BMF Distribution” atmaksāt patērētājam par preci samaksāto naudas summu 95,00 EUR.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.

Šis dokuments ir parakstīts ar drošu elektronisko parakstu un satur laika zīmogu.

